Sara Emil Baaring (S), 2024-12-04:
Tak for ordet, formand, og tak til Socialistisk Folkeparti for at fremsætte beslutningsforslaget.
Til elever eller studerende, der har brug for støtte for at gennemføre sin uddannelse, har vi i mange år haft muligheden for specialpædagogisk støtte.
Det er en ordning, som gør det muligt for disse unge at gennemføre deres uddannelsesforløb på lige fod med deres medstuderende.
Det er afgørende, at de unge, som har behov for den her støtte, har en let adgang til at få den tilkendt.
Ideelt set burde støtten være på plads allerede fra første skoledag, da den er helt fundamental for, at de her elever kan gennemføre deres skolegang på lige vilkår med deres kammerater.
I Socialdemokratiet er vi helt enige med forslagsstillerne om dette.
Desværre har vi i det seneste år hørt flere beretninger om, at det ikke altid er tilfældet.
I den forbindelse vil jeg gerne læse op fra en artikel med et interview
med Sanne Nygaard, som er SPS-vejleder ved Techcollege : »Vi har eksempler på, at vi søgte om en computer til en ordblind elev i oktober, som kom i marts.
Og det er jo noget af det, hvor man kan sige, at vi er lidt magtesløse i forhold til systemet.
Vores grundforløb er jo kun 20 uger, og nogle af vores hovedforløb er kun på seks eller tre uger, så nogle gange oplever vi, at støtten kommer så sent, at det er lige før, at det er lige meget.«
Og videre står der: »Når en elev på grundforløb 1 skal gennemføre grundfag som dansk, engelsk eller matematik, så er der behov for, at elever skriver eller læser noget. ”
Og så er det jo træls ikke at have den nødvendige støtte.«
Sådan formulerer Sanne Nygaard det.
Fra efteråret 2023 til foråret 2024 er der indført et nyt system, SPSA, men det har ikke været uden udfordringer, og der har været usædvanlig lange sagsbehandlingstider, som har haft konsekvenser for både de studerende og de elever, som har haft brug for det.
Det er noget, vi i Socialdemokratiet gerne vil beklage.
Heldigvis har vi fået oplyst af Styrelsen for Undervisning og Kvalitet, at sagsbehandlingstiden nu er kommet ned på et gennemsnit på 20 dage, og vi håber, at det kan bidrage til en forbedret situation.
I Socialdemokratiet vil vi rigtig gerne være med til at kigge nærmere på, hvordan vi kan forbedre systemet, herunder om der er behov for en mere nuanceret tilgang.
Antallet af elever og studerende, der søger om SPS-støtte, er steget markant.
Faktisk er det steget med hele 83 pct. de sidste 10 år.
Det siger jo også noget om, at der er et behov for, at vi skaber et system, der er lettere for de studerende og for de uddannelsesinstitutioner, der skal håndtere ansøgningerne.
I den første delaftale for sosu-uddannelserne blev det aftalt, at regeringen skal indkalde til yderligere forhandlinger om erhvervsuddannelser.
Det er også noteret, at partierne i aftalen ønsker at drøfte SPS-ordningen og tilrettelæggelsen heraf.
Denne aftale er Socialistisk Folkeparti en del af, og vi ser frem til at deltage i de kommende forhandlinger
Men vi er meget villige til at være med til at sætte fokus på SPS-ordningen og sikre, at den bliver en del af forhandlingerne.
Hvis forslagsstillerne er åbne for at lande en beretningstekst i udvalget, er vi meget åbne for det, for vi mener, at SPS-ordningen bør forbedres på flere områder, og vi vil gerne være med til at finde løsninger.
Så igen vil jeg sige mange tak til Socialistisk Folkeparti for at rejse den her vigtige debat, og tak for ordet.